CELEX: 52015PC0558
Language: da
Date: 2015-11-10
Title: Forslag til RÅDETS GENNEMFØRELSESAFGØRELSE om bemyndigelse af Republikken Litauen til at udvide anvendelsen af en foranstaltning, der fraviger bestemmelserne i artikel 193 i Rådets direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 10.11.2015
            COM(2015) 558 final
            2015/0258(NLE)
            Forslag til
            RÅDETS GENNEMFØRELSESAFGØRELSE
            om bemyndigelse af Republikken Litauen til at udvide anvendelsen af en foranstaltning, der fraviger bestemmelserne i artikel 193 i Rådets direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Begrundelse og formål
            
            
               I henhold til artikel 395 i Rådets direktiv 2006/112/EF af 28. november 2006 om det fælles merværdiafgiftssystem
                  1
                (i det følgende benævnt "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle momsopkrævningen eller for at undgå visse former for momsunddragelse eller momsundgåelse.
            
            
               Ved brev registreret i Kommissionen den 1. april 2015 anmodede Republikken Litauen (i det følgende benævnt "Litauen") om bemyndigelse til fortsat at anvende en foranstaltning, der fraviger momsdirektivets artikel 193. I overensstemmelse med momsdirektivets artikel 395, stk. 2, underrettede Kommissionen ved brev af 18. maj 2015 de øvrige medlemsstater om Litauens anmodning. Ved brev af 20. maj 2015 underrettede Kommissionen Litauen om, at den var i besiddelse af alle de oplysninger, som den fandt nødvendige for at kunne vurdere anmodningen.
            
            
               Den litauiske regering anmoder om en forlængelse af gyldighedsperioden for den nuværende ordning med omvendt betalingspligt i forbindelse med levering af tømmer og levering af varer og tjenesteydelser fra afgiftspligtige personer, der er genstand for en insolvensprocedure eller omstruktureringsprocedure under retsligt tilsyn.
            
            
               Hvad levering af tømmer angår, har Litauen oplevet, at et betydeligt antal forhandlere ikke har været i stand til at overholde deres forpligtelser. Virksomheder inden for denne sektor er for det meste små forhandlere eller mellemmænd, der ofte forsvinder uden at overføre den moms, de har beregnet af deres leverancer, til skattevæsenet, men samtidig efterlader kunden med en gyldig faktura, der giver ret til fradrag.
            
            
               Afgiftspligtige personer, der er genstand for en insolvensprocedure eller omstruktureringsprocedure under retsligt tilsyn, har ofte ikke overført den moms, de har modtaget fra deres kunder, til skattevæsenet. Imidlertid kan køberen, som en pligtopfyldende erhvervsdrivende, stadig fradrage den betalte moms.
            
            
               Under ordningen med omvendt betalingspligt, som er en fravigelse fra den generelle regel under momsdirektivets artikel 193, påhviler momsen ved indenlandske transaktioner kunden. 
            
            
               Denne fravigelsesforanstaltning blev oprindelig tilladt ved Rådets beslutning 2006/388/EF af 15. maj 2006
                  2
               , som også omfattede jernholdigt affald og skrot og byggearbejde. Anvendelsen af fravigelsesforanstaltningen ved levering af tømmer og levering af varer og tjenesteydelser fra afgiftspligtige personer, der er omfattet af en insolvensprocedure eller omstruktureringsprocedure under retsligt tilsyn, blev forlænget ved Rådets gennemførelsesafgørelse 2010/99/EU af 16. februar 2010
                  3
               . Den seneste forlængelse af fravigelsesforanstaltningen blev tilladt ved Rådets gennemførelsesafgørelse 2012/704/EU af 13. november 2012
                  4
               .
            
            
               Kommissionen anser på grundlag af den rapport, som det litauiske skattevæsen har fremlagt sammen med anmodningen om fortsat at anvende fravigelsesforanstaltningen, de forhold, der lå til grund for den oprindelige fravigelse, for fortsat at være til stede. Litauen hævder, at resultaterne af skatteundersøgelser har vist, at fravigelsen har været effektiv, både hvad angår levering af tømmer og levering af varer og tjenesteydelser fra afgiftspligtige personer, der er omfattet af en insolvensprocedure eller en omstruktureringsprocedure under retsligt tilsyn. 
            
            
               I disse særlige tilfælde overfører ordningen for omvendt betalingspligt ansvaret for betaling af moms samt de tilsvarende forpligtelser fra mindre eller mindre pålidelige afgiftspligtige leverandører til større og mere pålidelige afgiftspligtige kunder. Dette hjælper skattevæsenet, som har problemer med opkrævningen af moms i de pågældende sektorer.
            
            
               Derfor bør der fortsat gives bemyndigelse til denne fravigelse for en begrænset periode.
            
            
               •Overensstemmelse med eksisterende politiske bestemmelser på området
            
            
               
                  Andre medlemsstater har fået bemyndigelse til lignende fravigelser fra momsdirektivets artikel 193.
               
            
            
               •Overensstemmelse med andre EU-politikker
            
            
               
                  Ikke relevant.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
         
         
            
               
                  Momsdirektivets artikel 395.
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  I betragtning af den bestemmelse i momsdirektivet, som forslaget bygger på, henhører forslaget under EU's enekompetence. Nærhedsprincippet finder derfor ikke anvendelse.
               
            
            
               •Proportionalitet
            
            
               Forslaget er i overensstemmelse med proportionalitetsprincippet af følgende grunde.
            
            
               Afgørelsen vedrører en tilladelse til en medlemsstat på dennes egen anmodning og udgør ikke en forpligtelse.
            
            
               Endvidere er foranstaltningen målrettet og begrænset til et mindre antal afgiftspligtige leverandører, i forhold til hvilke momsinddrivelsen har vist sig at være problematisk. I betragtning af fravigelsens meget begrænsede anvendelsesområde står den særlige foranstaltning i rimeligt forhold til det tilstræbte mål.
            
            
               •Reguleringsmiddel/reguleringsform
            
            
               I henhold til artikel 395 i momsdirektivet er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. Endvidere er en gennemførelsesafgørelse vedtaget af Rådet det bedst egnede reguleringsmiddel, da den kan rettes til individuelle medlemsstater. 
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Ikke relevant.
               
            
            
               •Indhentning og brug af ekspertbistand
            
            
               
                  Der har ikke været behov for ekstern ekspertbistand.
               
            
            
               •Konsekvensanalyse
            
            
               Den foreslåede afgørelse har til formål at forenkle proceduren for opkrævning af afgiften og at forhindre en eventuel momsunddragelse eller momsundgåelse, og den kan derfor potentielt få en positiv økonomisk virkning.
            
            
               Virkningen bliver i alle tilfælde begrænset på grund af fravigelsens snævre anvendelsesområde.
            
            
               4.VIRKNINGER FOR BUDGETTET
            
            
               
                  Forslaget har ingen konsekvenser for EU's budget.
               
            
            
               5.ANDRE ELEMENTER
            
         
         
            
               •Planer for gennemførelsen og foranstaltninger til overvågning, evaluering og rapportering
            
            
               
                  Forslaget indeholder en udløbsklausul Der vil blive fastsat en frist til den 31. december 2018 for denne fravigelse.
               
               
                  I tilfælde af at Litauen påtænker endnu en forlængelse af anvendelsen af fravigelsesforanstaltningen efter 2018, bør der senest den 1. april 2018 indgives en evalueringsrapport til Kommissionen sammen med en anmodning om forlængelse.
               
            
            
               2015/0258 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om bemyndigelse af Republikken Litauen til at udvide anvendelsen af en foranstaltning, der fraviger bestemmelserne i artikel 193 i Rådets direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 291, stk. 2,
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  5
               , særlig artikel 395, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Ved brev registreret i Kommissionen den 1. april 2015 anmodede Republikken Litauen (i det følgende benævnt "Litauen") om bemyndigelse til fortsat at anvende en foranstaltning, der fraviger de bestemmelser i direktiv 2006/112/EF, der regulerer, hvem der er betalingspligtig for moms til skattevæsenet.
            
            
               (2)I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 18. maj 2015 de øvrige medlemsstater om Litauens anmodning. Ved brev af 20. maj 2015 meddelte Kommissionen Litauen, at den rådede over alle nødvendige oplysninger for at kunne vurdere anmodningen.
            
            
               (3)Rådets beslutning 2006/388/EF
                  6
                bemyndigede Litauen til bl.a. at udpege modtageren som betalingspligtig person for momsen på levering af tømmer og levering af varer og tjenesteydelser i tilfælde af insolvensprocedurer eller omstruktureringsprocedurer under retsligt tilsyn.
            
            
               (4)Tidsfristen for anvendelsen af fravigelsesforanstaltningen blev forlænget to gange ved Rådets gennemførelsesafgørelse 2010/99/EU af 16. februar 2010
                  7
                og Rådets gennemførelsesafgørelse 2012/704/EU af 13. november 2012
                  8
               .
            
            
               (5)Skatteundersøgelserne og den relevante analyse af anvendelsen af ordningen, der er blevet gennemført af det litauiske skattevæsen, har vist fravigelsesforanstaltningens effektivitet.
            
            
               (6)Kommissionen forstår, at de retlige og faktiske forhold, der har berettiget anvendelsen af fravigelsesforanstaltningen, ikke har forandret sig og fortsat er til stede. Litauen bør derfor bemyndiges til at anvende foranstaltningen i endnu en begrænset periode.
            
            
               (7)Hvis Litauen skulle få behov for en yderligere forlængelse af den fravigende foranstaltning udover 2018, bør der senest den 31. marts 2018 indsendes en evalueringsrapport til Kommissionen sammen med anmodningen om forlængelse —
            
            
               (8)Fravigelsesforanstaltningen får ingen negative indvirkninger på Unionens egne indtægter hidrørende fra moms —
            
         
         
            
               VEDTAGET DENNE AFGØRELSE: 
            
            
               Artikel 1
            
            
               Artikel 2, stk. 2, i gennemførelsesafgørelse 2010/99/EU affattes således: 
            
            
               "Den anvendes indtil den 31. december 2018. Enhver anmodning om forlængelse af den foranstaltning, som denne afgørelse indeholder bestemmelser om, indgives til Kommissionen senest den 31. marts 2018 og ledsages af en rapport, der omfatter en gennemgang af anvendelsen af denne foranstaltning."
            
            
               Artikel 2
            
            
               Denne afgørelse er rettet til Republikken Litauen.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
            
                  
                     (1)
                  EUT L 347 af 11.12.2006, s. 1.
               
               
                  
                     (2)
                  EUT L 150 af 3.6 2006, s. 13.
               
               
                  
                     (3)
                  EUT L 45 af 20.2 2010, s. 10.
               
               
                  
                     (4)
                  EUT L 319 af 16.11 2012, s. 7.
               
               
                  
                     (5)
                  EUT L 347 af 11.12.2006, s. 1.
               
               
                  
                     (6)
                  Rådets beslutning 2006/388/EF af 15. maj 2006 om bemyndigelse af Republikken Litauen til at anvende en foranstaltning, der fraviger artikel 21 i sjette direktiv 77/388/EØF om harmonisering af medlemsstaternes lovgivning om omsætningsafgifter (EUT L 150 af 3.6.2006, s. 13-14).
               
               
                  
                     (7)
                  Rådets gennemførelsesafgørelse 2010/99/EU af 16. februar 2010 om bemyndigelse af Republikken Litauen til at udvide anvendelsen af en foranstaltning, der fraviger artikel 193 i direktiv 2006/112/EF om det fælles merværdiafgiftssystem (EUT L 45 af 20.2.2010, s. 10-11).
               
               
                  
                     (8)
                  Rådets gennemførelsesafgørelse 2012/704/EU af 13. november 2012 om ændring af gennemførelsesafgørelse 2010/99/EU om bemyndigelse af Republikken Litauen til at udvide anvendelsen af en foranstaltning, der fraviger artikel 193 i direktiv 2006/112/EF om det fælles merværdiafgiftssystem (EUT L 319 af 16.11.2012, s. 7).